再和初春微雪
作者：呂陶
朝代：宋

paragraphs: 治有春陽感，和無月律差。
濃雲方聚鶴，凍桞亦飄花。
瑞應來如響，羣情喜溢涯。
縱觀天勢淡，俄失地形窊。
素月交暉耀，狂風助擊拏。
一斑迷隱豹，三尺晦祥鴉。
塞上威尤澟，軍中語敢譁。
漢兵同被練，朔地訝吹沙。
冷焰侵殘燧，寒聲入舊笳。
飛紈安用裂，種玉豈須畬。
清潔山川景，微茫草木芽。
墾田因澤及，望歲已心遐。
共荷沾濡力，應忘旱歉嗟。
詩豪夜傳卷，賀客曉趨衙。
滲漉元侯德，生成赤子家。
指期三日耜，拭目萬箱車。
况賴深仁恤，會蠲重賦加。
願賡稱頌句，豈肯匿咬哇。